Polisieman in Pta geskietFoto: SAPD/Facebook Die 52-jarige man, ŉ polisiebeampte, wat Dinsdag in die vroeë oggendure verskeie kere tydens ŉ beweerde huisroof in Pretoria geskiet is, se toestand is stabiel. Kapt. Augistinah Selepe, polisiewoordvoerder, het aan Maroela Media gesê die beampte, wat verbonde is aan die Maupa-Naga-polisiegebou in die middestad, is omstreeks 02:30 by sy huis in Danville in die weste van die stad geskiet. “Volgens die beampte se vrou het hulle geslaap toe hulle beweging buite hul huis gehoor het,” het Selepe gesê. “Die beampte het sy dienspistool geneem en gaan ondersoek instel.” Die beampte het op drie mans afgekom wat by die huis probeer inbreek het. “Toe hulle die beampte sien, het hulle dadelik op hom geskiet voordat hulle met leë hande van die toneel gevlug het. Die beampte is in sy bors en in sy been getref.” Met paramedici van Netcare 911 se aankoms is die man in ŉ kritieke toestand aangetref. Hy is op die toneel gestabiliseer en na ŉ nabygeleë hospitaal geneem vir behandeling. Selepe het gesê sy toestand is tans stabiel. Die polisie ondersoek ŉ saak van poging tot moord.